สังคมข่าวหุ้น
*ตลาดหุ้นไทยวานนี้ฟื้นตัว หลังจากที่ร่วงหนักมาเมื่อสัปดาห์ก่อน จากความกังวลปัญหาข้อพิพาทระหว่างทรัมป์ กับคิมน้อย ผู้นำเกาหลีเหนือ ที่กลายเป็นสงครามน้ำลายเท่านั้น ล่าสุดสหรัฐฯออกมายอมรับว่าต้องการแก้ไขปัญหาด้วยการเจรจา ราคาทองที่เด้งดึ๋งก็ร่วง ส่วนราคาหุ้นก็ดีดขึ้นทั่วโลก ร่วมทั้งบ้านเรา แม้ว่างบไตรมาสที่ 2 จะไม่หรูหราแต่ก็ยังพอกล้อมแกล้ม มาลุ้นกันใหม่ก็ไตรมาสที่ 3 กันเลย แนวรับ 1,560 จุด ส่วนแนวต้าน 1,572 จุดเหนียวแน่น
16 ส.ค. 2560

เกียรติก้อง ว่องไวยากร
*หุ้นคลายกังวลปัญหาเกาหลีเหนือชั่วคราว
*ตลาดหุ้นไทยวานนี้ฟื้นตัว หลังจากที่ร่วงหนักมาเมื่อสัปดาห์ก่อน จากความกังวลปัญหาข้อพิพาทระหว่างทรัมป์ กับคิมน้อย ผู้นำเกาหลีเหนือ ที่กลายเป็นสงครามน้ำลายเท่านั้น ล่าสุดสหรัฐฯออกมายอมรับว่าต้องการแก้ไขปัญหาด้วยการเจรจา ราคาทองที่เด้งดึ๋งก็ร่วง ส่วนราคาหุ้นก็ดีดขึ้นทั่วโลก ร่วมทั้งบ้านเรา แม้ว่างบไตรมาสที่ 2 จะไม่หรูหราแต่ก็ยังพอกล้อมแกล้ม มาลุ้นกันใหม่ก็ไตรมาสที่ 3 กันเลย แนวรับ 1,560 จุด ส่วนแนวต้าน 1,572 จุดเหนียวแน่น
*วันนี้ติดตามการประชุมคณะกรรมการนโยบายการเงิน หรือ กนง.  คาดว่าจะยังคงดอกเบี้ยนโยบายไว้ที่ 1.50% แต่บางค่ายก็บอกว่าอาจมีการปรับลดดอกเบี้ย ซึ่งถ้าเป็นเช่นนั้นคงจะช็อกตลาดเงินตลาดทุนแน่นอน ถึงวันนี้ วิรไท สันติประภพ ผู้ว่าการธนาคารแห่งประเทศไทย ก็ยังคงใช้กรอบเงินเฟ้อเป็นตัวกำหนดทิศทางดอกเบี้ย แต่ก็มีหลายคนเป็นห่วงว่าไม่น่าจะเพียงพอ ควรมีดัชนีชี้วัดตัวอื่นเข้ามาประกอบด้วย ค่าเงินบาทที่แข็งส่วนหนึ่งต่างชาติโยกเงินมากินส่วนต่างค่าเงินล้วนๆ ดังนั้นหากยึดติดกับรูปแบบเดิมๆ อาจไม่สามารถแก้ไขปัญหาค่าเงินบาทแข็งได้ ตลาดหุ้น และตลาดเงินของไทยก็เป็นได้แค่ที่พักเงินของต่างชาติเท่านั้น
*กลุ่มรับเหมาก่อสร้าง CK STEC  คึกคัก งานนี้ยื่นซองโครงการก่อสร้างรถไฟทางคู่ 5 สัญญา 3 เส้นทาง 3.6 หมื่นล้านบาท  อิตาเลียนไทย ดีเวล๊อปเมนต์ บมจ.ยูนิค เอ็นจิเนียริ่ง แอนด์ คอนสตรัคชั่น บมจ.ช.การช่าง และ บมจ.ซิโน-ไทย เอ็นจิเนียริ่ง แอนด์ คอนสตรัคชั่น แบ่งเค้กกันไปตามระเบียบ แต่ตัวเต็งคงเป็นกลุ่มเฮียปลิว ตรีวิศวเวทย์ ประธานกรรมการบริหาร และกลุ่มของชาญวีรกูล ที่มีความพร้อม แต่ไม่ต้องห่วงงานมีอีกเยอะใครพลาดงานนี้งานหน้าก็ยังมีอีก
*ตามมาด้วย BEM ของกลุ่มช.การช่าง เริ่มดีวันดีคืน หลังจากเปิดสถานีเชื่อมเตาปูน-บางซื่อ จากที่เคยวิ่งไปขาดทุนๆ ตอนนี้มีลุ้นกำไรแล้ว ราคาเป้าหมาย 9.70 บาท อัพไซด์ยังมีอีกมาก
*LH ของเขาดี การันตีโดยอนันต์ อัศวโภคิน ผู้ถือหุ้นใหญ่และด้วยราคาพื้นฐาน 11.30 บาท ยังมีโอกาสไปต่อ แถมนักวิเคราะห์ก็มองว่าแรงสนับสนุนจากทั้งยอดขายบ้านแนวราบที่ดีต่อเนื่อง แถมยังประกาศจ่ายเงินปันผลระหว่างกาลสำหรับผลประกอบการในครึ่งปีแรกที่ 0.40 บาท อีก (คิดเป็นผลตอบแทนราว 4.02%) โดยกำหนดขึ้นเครื่องหมาย XD ในวันที่ 23 ส.ค.นี้ แบบนี้น่าเก็บมั้ย
*INGRS ยังอยู่ในกระแส แม้ว่าจะเข้าตลาดฯมากว่าสัปดาห์แล้ว แต่ด้วยการที่เป็นหุ้นดีราคาไม่แพง พี/อีแค่ 10 กว่าเท่า แม้แต่สุรินทร์ พิศสุวรรณ ยังมานั่งเป็นประธานกรรมการ บริษัท อิงเกรสอินดัสเตรียล (ไทยแลนด์) เป็นการการันตีได้อีกทางหนึ่ง ชิ้นส่วนยานยนต์ของบริษัทนี้ก็ไม่ใช่ธรรมดา ป้อนตลาดทั้งในประเทศอินโดนีเซียและประเทศอินเดียที่มีกำลังซื้อสูง แบบนี้เก็บไว้ระยะยาวก็น่าจะดี
* BEAUTY ของหมอสุวิน ไกรภูเบศ ประธานเจ้าหน้าที่บริหาร บริษัท บิวตี้ คอมมูนิตี้ สวยจริง XD  วันที่ 23 ส.ค.นี้ ราคาวานนี้วิ่งเข้าหาเป้าหมาย 15.10 บาท ผลประกอบการดีขนาดนี้ คงไปถึงไม่ยาก ระวังนิดเดียว พี/อีตอนนี้ 51 เท่าแล้ว เล่นสั้นขยันเข้าออกจะดีกว่า
**ระเฑียร ศรีมงคล ประธานเจ้าหน้าที่บริหาร บมจ.บัตรกรุงไทย ออกมายอมรับปีนี้อ่วมอรทัย ยอดใช้จ่ายผ่านบัตรต่ำกว่าเป้าเยอะ  โดนทั้งมาตรการของแบงก์ชาติและกำลังซื้อลดลง ที่วางเป้าไว้ 4 แสนใบปีนี้ บอกตามตรงตอนนี้แค่ 3 แสนใบก็เหนื่อยแล้ว น่าเห็นใจจริงๆ แต่ราคายังพอยืนไหวเหนือ 100 บาท ไตรมาส 3 และไตรมาส 4 จับตาดูให้ดี